პოლონეთ-საქართველოს ურთიერთობები

პოლონეთ-საქართველოს ურთიერთობები — პოლონეთსა და საქართველოს შორის განვითარებული  საგარეო ურთიერთობები. ორ ქვეყანას შორის დიპლომატიური ურთიერთობა დამყარდა 1920 წელს და აღდგა 1992 წლის 28 აპრილს. 

ისტორია
1918 წელს პოლონეთის მეორე რესპუბლიკის წარმომადგენლად საქართველოში დაინიშნა ვაცლავ ოსტროვსკი, რომელიც იმავე წლის 1 ოქტომბრიდან დაინიშნა კავკასიაში პოლონეთის მისიის ხელმძღვანელად. იუზეფ პილსუდსკი იმედოვნებდა, რომ საქართველოსთან, ხოლო შემდეგ კავკასიის ყველა სხვა რესპუბლიკასთან, დაამყარებდა მჭიდრო პოლიტიკურსა და სამხედრო კავშირებს. 1920 წელს ჩამოყალიბდა პოლონურ-ქართული სამხედრო კავშირი. 14 ოქტომბრიდან პოლონეთში დაინიშნა საქართველოს წარმომადგენელი გიორგი სიდამონ-ერისთავი. მასვე დაეკისრა ურთიერთობების დამყარება ფინეთთან, ლიტვასთან, ლატვიასთან, ესტონეთთან. 1920 წლის ბოლოს საქართველოს მისია ვარშავაში დაიხურა. პოლონეთმა საქართველო იურიდიულად სცნო 1921 წლის 28 იანვარს, ანტანტის მოკავშირეთა მიერ აღიარებიდან შემდეგ დღეს. 1922 წლიდან საქართველოს ემიგრირებულ მთავრობას პოლონეთში წარმოადგენდა იოსებ სალაყაია. პოლონეთი აგრძელებდა ურთიერთობას და მატერიალურად მხარს უჭერდა საქართველოს ემიგრირებულ მთავრობას საფრანგეთში. პოლონეთმა მიიღო და სამსახური მისცა ათობით ქართველ სამხედროს.

თანამედროვე ისტორია
1997 წლიდან თბილისში ფუნქციონირებს  პოლონეთის რესპუბლიკის საელჩო.

2001 წელს გერმანიაში საქართველოს საელჩოს სტატუსით დაემატა აკრედიტაცია პოლონეთის რესპუბლიკაში. 2003 წელს ვარშავაში გაიხსნა დიპლომატიური წარმომადგენლობის ოფისი, ხოლო 2005 წლიდან ვარშავაში ფუნქციონირებს საქართველოს საელჩო პოლონეთის რესპუბლიკაში.

2008 წლის 26 ნოემბრიდან პოლონეთის საგანგებო და სრულუფლებიანი ელჩია ქალბატონი ურშულა დოროშევსკა, ხოლო საქართველოს საგანგებო და სრულუფლენიანი ელჩია პოლონეთის რესპუბლიკაში კონსტანტინე ქავთარაძე (2006 წლის 8 თებერვლიდან).

2013 წლის 3 ივნისიდან პოლონეთის  საგანგებო და სრულუფლებიანი ელჩია ანჟეი ჩიეშკოვსკი, ხოლო საქართველოს საგანგებო და სრულუფლენიანი ელჩია პოლონეთის რესპუბლიკაში ნიკოლოზ ნიკოლოზიშვილი (2011 წლის აპრილიდან).

თანამშრომლობის სფეროები
საქართველოსა და პოლონეთის რესპუბლიკის საგარეო პოლიტიკის პრიორიტეტების თვალსაზრისით ადგილი აქვს ინტერესთა თანხვედრას. შესაბამისად, ორ ქვეყანას შორის ურთიერთობები წარმატებით ვითარდება სხვადასხვა სფეროში. მნიშვნელოვანია ორი ქვეყნის თანამშრომლობა საერთაშორისო ორგანიზაციის ფარგლებში ერთმანეთის პოლიტიკური ინიციატივებისა და წინადადებების მხარდაჭერის თვალსაზრისით.

საქართველოსა და პოლონეთს შორის არსებობს ორმხრივი ეკონომიკური ურთიერთობების განვითარების რეალური პერსპექტივები.

იხილეთ აგრეთვე
პოლონურ-ქართული სამხედრო კავშირი

ლიტერატურა

 რესურსები ინტერნეტში 
  საქართველოს საგარეო საქმეთა სამინისტრო პოლონეთთან ურთიერთობის შესახებ 

კატეგორია:საქართველოს დიპლომატიური ურთიერთობები
კატეგორია:პოლონეთის დიპლომატიური ურთიერთობები
კატეგორია:საქართველოს საგარეო ურთიერთობები
კატეგორია:პოლონეთის საგარეო ურთიერთობები
კატეგორია:დიპლომატიური ურთიერთობები ანბანის მიხედვით